Estyn yn cydnabod Ysgol Pwll Coch fel ysgol dda ym mhob agwedd
Aeth archwilwyr i'r ysgol yn gynharach eleni i weld sut roedd yr ysgol gynradd Gymraeg yn Nhreganna yn perfformio o ran : safonau; llesiant ac agweddau at ddysgu; addysgu a phrofiadau dysgu; gofal, cymorth ac arweiniad; ac arweiniad a rheolaeth.
Canfuwyd fod y staff yn 'creu ethos hapus, gofalgar a chynhwysol yn yr ysgol, lle caiff pawb eu parchu a'u gwerthfawrogi.'
Mae adroddiad Estyn yn mynd rhagddo i ddweud fod yr addysgu yn 'meithrin amgylchedd dysgu cefnogol a diwyd', lle mae 'disgyblion yn ymddwyn yn dda iawn ac yn awyddus i ddysgu.'
Mae athrawon yn yr ysgol yn cynllunio 'profiadau dysgu ymarferol, ysgogol a chyfoethog' ac, o ganlyniad mae disgyblion yn 'cyflawni'n dda ac yn defnyddio'u sgiliau i safon uchel.'
Mae arweinyddiaeth gadarn yr ysgol 'yn sicrhau cyfeiriad strategol clir' ac yn hyrwyddo gweledigaeth sy'n canolbwyntio ar 'anelu am ragoriaeth'.
Ceir cefnogaeth gref gan staff sydd 'oll yn credu yng ngweledigaeth yr ysgol ac yn gweithio i'w gyflawni'.
Dywedodd Pennaeth Ysgol Pwll Coch, Mr Christopher Newcombe: "Carwn ddiolch i bawb sydd wedi cyfrannu at y llwyddiant hwn. Fel ysgol, rydym wrth ein bodd gydag adroddiad ein harolwg a byddwn nawr yn parhau i ddatblygu ac esblygu wrth i ni anelu am ragoriaeth i'n holl ddysgwyr. Rwy' wrth fy modd fod Estyn wedi cydnabod ymrwymiad pob aelod o gymuned ein hysgol.
"Mae disgyblion anhygoel gennym, ac rwy'n falch iawn o fy holl staff ac yn falch hefyd fod Estyn wedi cydnabod ansawdd yr addysgu. Mae'r corff llywodraethu yn brofiadol iawn ac rwy'n ddiolchgar am y gefnogaeth a'r her egnïol a phroffesiynol a roddwyd."